РЕПУБЛИКА СРБИЈА

НАРОДНА СКУПШТИНА

ТРЕЋА ПОСЕБНА СЕДНИЦА

9. новембар 2016. године

(Седница је почела у 10.15 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо, поштовани народни посланици, Ваша екселенцијо, отварам Трећу посебну седницу Народне скупштине Републике Србије у Једанаестом сазиву.

Као што вам је познато, ову посебну седницу сазвала сам да би се Народној скупштини обратио Његова екселенција, господин Роџер Нкодо Данг, председник Панафричког парламента.

Част ми је да у име народних посланика и у своје име поздравим Његову екселенцију, господина Роџера Нкода Данга и остале чланове делегације Панафричког парламента, нашу уважену колегиницу, посланицу Парламента Маурицијуса. Такође, част ми је да поздравим и представнике дипломатског кора у Републици Србији.

Сада молим Његову екселенцију, господина Роџера Нкода Данга да узме реч и да нам се обрати. Изволите, екселенцијо.

РОЏЕР НКОДО ДАНГ: Поштована госпођо Мајо Гојковић, председнице Народне скупштине Републике Србије, потпредседници Народне скупштине Републике Србије, чланови Владе Републике Србије, ваше екселенције амбасадори и представници међународних организација у Републици Србији, поштоване колеге посланици и чланови Генералног секретаријата и администрације Парламента, даме и господо, част ми је што могу у име Африке и у своје скромно име да се обратим представницима српског народа, овде присутним, да бих пренео топле поздраве афричких народа представљених у Панафричком парламенту.

Дозволићете ми, пре свега, да изразим своју захвалност и захвалност афричких народа на позиву који нам је упутила госпођа Маја Гојковић. Као одговор на тај позив, Панафрички парламент овде представља моја маленкост, Африканац пореклом из Камеруна, председник Панафричког парламента. Ту је и госпођа Малини са Маурицијуса, посланица у Народној скупштини Маурицијуса, али и посланица у Панафричком парламенту.

Желео бих да изразим искрену захвалност афричких народа на топлом дочеку који нам је приређен на Аеродрому и да захвалим господину Верољубу Арсићу, потпредседнику Народне скупштине на срдачној добродошлици. Наша захвалност иде и целокупном српском народу, као и председнику Републике Томиславу Николићу, који је, упркос својим обавезама, нашао времена да нас прими. Ми смо Вам, господине председниче Србије, на томе захвални.

Панафрички парламент је парламент афричких народа. Мисија Парламента је интеграција афричких народа. После стицања независности, Африка је основала Организацију афричког јединства 1963. године. Мисија те организације била је потпуно ослобођење афричких народа, другим речима, независност. Та независност је уследила касније, поред хладног рата, борбе између Запада и Истока и колонизације, као последица ослободилачких ратова у којима је Африка платила тешку цену.

Када смо стекли независност, требало је да се суочимо са изазовима глобализације. Године 1989. Организација Афричког јединства уступила је место Афричкој унији како би одговорила на актуелне изазове. Афричка унија је успоставила органе, као што је Панафрички парламент. Тај парламент састоји се од 54 државе чланице Афричке уније. Свака држава представљена је у Парламенту, а међу посланицима је најмање једна жена, за сада. То је парламент представника који су потпуно једнаки, без обзира на значај или величину државе. Седиште Парламента је у Јужној Африци, а мото – једна Африка, један глас.

У првих пет година свог постојања тај парламент је добио факултативни, консултативни мандат, а данас је Протокол измењен; усвојила га је Конференција шефова држава и влада Афричке уније у Малабу 27. јуна 2014. године, како би то постао орган који има законодавну моћ и овлашћења. Тај протокол је тренутно у процесу ратификације од стране земаља потписника.

Драге колеге, Панафрички парламент држи годишње сесије, има своју администрацију и одржава односе сарадње са парламентарним форумима регионалних земаља на целом континенту и разговара о свим питањима која имају везе са миром, безбедношћу и добробити локалног становништва.

Пријатељски односи између Србије и афричких земаља датирају из далеке прошлости, од оснивања Покрета несврстаних. Србија и афричке земље сусреле су се више пута. Ипак, потребно је ојачати данас те односе. Поред дипломатских и конзуларних односа који постоје са одређеним земљама, ми желимо да побољшамо односе између народа. Парламентарна дипломатија, пошто се о томе овде ради, може да допринесе чвршћим односима између Србије и држава и народа Африке.

Србија и Африка имају неке заједничке тачке. Због раста нетолеранције и несигурности између народа, а посебно због поларизације света коју стварају велике силе, народи Србије и народи Африке могу да се уједине и да бране своје интересе, јер пред заједничком опасношћу потребна је заједничка реакција. Тероризам и експанзионистичке провокације других земаља су заједничке теме у Африци и у Србији.

Надам се да ће наша посета допринети томе да се пронађу решења за проблеме који муче наше грађане, а ми смо њихови представници. Свет будућности ће бити консолидован ако ми изградимо односе обострано корисне за наше грађане. То је наша нада.

Овим завршавам своје обраћање и понављам спремност Панафричког парламента да сарађује са Парламентом Републике Србије ради добробити наших грађана које представљамо. Тако ће заживети међународна сарадња. Живела парламентарна сарадња и дипломатија! Живео Панафрички парламент! Живео Парламент Републике Србије!

Хвала вам на пажњи.

ПРЕДСЕДНИК: Захваљујем Његовој екселенцији на обраћању.

Закључујем Трећу посебну седницу Народне скупштине Републике Србије у Једанаестом сазиву.

Уједно вас обавештавам да ћемо седницу коју смо започели раније расправом о амандманима наставити у 11.00 часова и очекујемо да буде присутан министар Кнежевић. Хвала.

(Седница је завршена у 10.25 часова.)